Diari Oficial de la Generalitat Valenciana


Sumari del DOGV 5763, del 15-05-2008 (2008/6066)

ORDE de 29 d'abril de 2008, de la Conselleria d'Educació, per la qual es regula l'horari de l'educació secundària obligatòria.
------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/04/29/(1)/dof/vci/html**

### Dades del document

Número de DOGV
:   5763

Data del DOGV
:   15-05-2008

Secció del DOGV
:   I. DISPOSICIONS GENERALS

Número del document
:   2008/6066


Data del document
:   29-04-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * organització de l'ensenyament
    * legislació escolar
    * legislació
    * ensenyament secundari

ORDE de 29 d'abril de 2008, de la Conselleria d'Educació, per la qual es regula l'horari de l'educació secundària obligatòria. [2008/6066]  
La Llei Orgànica 2/2006, de 3 de maig, d'Educació (BOE núm. 106, de 04.05.06), determina en l'Article 6.2, que a fi d'assegurar una formació comuna i garantir la validesa dels títols corresponents, el Govern fixarà, en relació amb els objectius, competències bàsiques, continguts i criteris d'avaluació, els aspectes bàsics del currículum que constituïxen les ensenyances mínimes. Més avant, l'Article 6.3 especifica que els continguts bàsics de les ensenyances mínimes requeriran el 55% dels horaris escolars per a les comunitats autònomes, com la Comunitat Valenciana, que tinguen llengua cooficial.  
L'Estatut d'Autonomia de la Comunitat Valenciana, en l'Article 53, establix que és competència de la Generalitat la regulació i l'administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'Article 27 de la Constitució espanyola i les lleis orgàniques que la despleguen.   
La Llei 4/1983, de 23 de novembre, d'Ús i Ensenyament del Valencià, garantix l'ensenyança i l'ús normal de les llengües oficials de la Comunitat Valenciana, i atorga al valencià la protecció i el respecte necessaris per a fer efectiva l'equiparació total del castellà i del valencià.  
En l'annex III del Reial Decret 1631/2006, de 29 de desembre, pel qual s'establixen les ensenyances mínimes corresponents a l'educació secundària obligatòria (BOE núm. 5, de 05.01.07), s'establix, per a les diferents matèries, l'horari escolar que correspon als continguts bàsics de les dites ensenyances mínimes.  
El Decret 112/2007, de 20 de juliol, del Consell, pel que s'establix el currículum de l'educació secundària obligatòria en la Comunitat Valenciana (DOCV núm. 5.562, de 24.07.07), en l'Article 2.9 determina que la conselleria competent en matèria d'educació establirà l'horari setmanal per a cada una de les matèries de l'educació secundària obligatòria, respectant l'horari que figura en l'annex III del Reial Decret 1631/2006.  
Per tot això, en virtut de les competències que m'atribuïx l'Article 28.e de la Llei 5/1983, de 30 de desembre, del Consell,  
ORDENE  
Article 1. Objecte i àmbit d'aplicació  
1. Esta orde té com a objecte regular l'horari lectiu dels processos d'ensenyança i aprenentatge que permeten desplegar el currículum de l'educació secundària obligatòria.  
2. La present orde serà aplicable en els centres docents, públics i privats, que degudament autoritzats, impartisquen l'educació secundària obligatòria i estiguen ubicats en l'àmbit territorial de gestió de la Comunitat Valenciana.  
Article 2. Horari lectiu  
L'horari lectiu setmanal per al desenrotllament del currículum de l'educació secundària obligatòria constarà de 30 hores en primer i segon curs, així com de 32 hores per als cursos tercer i quart d'educació secundària obligatòria.  
Article 3. Impartició de les matèries  
El model organitzatiu per a la distribució de les hores setmanals per a impartir cada una de les matèries de cada curs és el que figura en l'annex únic de la present orde.  
Article 4. Període de descans  
Després de cada dos o tres hores lectives hi haurà un període de descans de vint minuts, com a mínim.   
Article 5. Matèries agrupades per opcions  
1. Atés el caràcter orientador del quart curs de l'etapa, tant per als estudis postobligatoris com per a la incorporació a la vida laboral, els centres hauran d'oferir totes les matèries que s'establixen en l'apartat 3 de l'Article 7 del Decret 112/2007, agrupades per opcions que configuren vies formatives coherents.   
2. Les opcions a què fa referència el punt anterior es vincularan preferentment amb els estudis que, amb posterioritat, cursarà l'alumnat en l'educació secundària postobligatòria.  
Article 6. Distribució diària de les matèries  
Les matèries es distribuiran adequadament al llarg de cada sessió diària, tenint en compte els criteris següents:   
a) Les matèries a què corresponguen dos o tres períodes lectius setmanals no podran ser impartides en dies consecutius.  
b) No hi haurà dos o més períodes lectius diaris de la mateixa matèria, a excepció de les matèries que tinguen un caràcter eminentment pràctic. Les matèries optatives podran tindre, a este efecte, un tractament especial d'acord amb les seues característiques.  
c) En cap cas l'horari de l'alumnat inclourà hores lliures intercalades en el seu horari lectiu.  
Article 7. Difusió i supervisió de l'aplicació de la norma  
1. Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i aplicació d'esta orde.  
2. La Inspecció Educativa assessorarà la comunitat educativa i supervisarà el procés d'implantació i aplicació d'esta norma, amb especial rellevància als aspectes relacionats amb l'agrupació de matèries per opcions en quart curs; de la mateixa manera, proposarà mesures que contribuïsquen a perfeccionar la seua aplicació.  
DISPOSICIÓ TRANSITÒRIA ÚNICA  
L'horari que es presenta com a annex únic de la present orde, s'aplicarà a partir del curs acadèmic 2008-2009; fins la dita data, seguirà en vigor l'horari a què fa referència l'apartat quart de la Resolució de 25 de juliol de 2007 (DOCV núm. 5.567, de 31.07.07).  
DISPOSICIÓ DEROGATÒRIA ÚNICA  
Queden derogades totes les normes que s'oposen al que establix la present orde.  
DISPOSICIONS FINALS  
Primera. Facultat per a l'aplicació i el desplegament  
La conselleria competent en matèria d'educació dictarà les disposicions necessàries per a la interpretació, l'aplicació i el desplegament del que establix esta orde.  
Segona. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
València, 29 d'abril de 2008  
El conseller d'Educació,  
ALEJANDRO FONT DE MORA TURÓN  
ANNEX / ANEXO   
Educació Secundària Obligatòria. Hores setmanals  
Educación Secundaria Obligatoria. Horas semanales  
  
\*D'acord amb l'Article 7.4 del Decret 112/2007 de 20 de juliol, del Consell, pel qual s'establix el currículum de l'educació secundària obligatòria per a la Comunitat Valenciana, l'alumnat cursarà tres d'estes matèries. Els centres hauran d'oferir-les agrupades per opcions que configuren vies formatives coherents. Estes opcions es vincularan preferentment amb els estudis que, amb posterioritat, cursarà l'alumne en l'educació secundària postobligatòria.  
\*De acuerdo con el artículo 7.4 del Decreto 112/2007, de 20 de julio, del Consell, por el que se establece el currículo de la educación secundaria obligatoria para la Comunitat Valenciana, el alumnado cursará tres de estas materias. Los centros deberán ofrecerlas agrupadas por opciones que configuren vías formativas coherentes. Estas opciones se vincularán preferentemente con los estudios que, con posterioridad, cursará el alumno en la educación secundaria postobligatoria.


Còpia Permalink ELI